CELEX: 
Language: mt
Date: 2019-03-12 00:00:00
Title: REGOLAMENT DELEGAT TAL-KUMMISSJONI (UE) .../... li jemenda r-Regolament (UE) Nru 389/2013 rigward l-implimentazzjoni teknika tat-tieni perjodu ta’ impenn tal-Protokoll ta’ Kjoto

MEMORANDUM TA’ SPJEGAZZJONI
            
            
               1.IL-KUNTEST TAL-ATT DELEGAT
            
            
               Ir-Reġistru tal-Unjoni ġie stabbilit mir-Regolament tal-Kummissjoni (UE) Nru 389/2013
                  1
                (ir-Regolament dwar ir-Reġistru). Jeħtieġ li dan jiġi adattat għall-kuntest legali ġdid stabbilit għar-raba’ perjodu ta’ skambju tal-Iskema għall-Iskambju ta’ Kwoti tal-Emissjonijiet tal-UE (ETS tal-UE) (2021-2030). Ir-Regolament (UE) 2017/2392
                  2
                u d-Direttiva (UE) 2018/410
                  3
                emendaw id-Direttiva dwar l-ETS
                  4
               , li hija l-ewwel bażi ġuridika tar-Regolament dwar ir-Reġistru. Dawn il-bidliet għandhom jiġu riflessi fir-regoli li jirregolaw ir-Reġistru tal-Unjoni. Għalhekk, se jiġi adottat Regolament dwar ir-Reġistru ġdid bħala att delegat separat.
            
            
               Madankollu, it-twettiq tar-rekwiżiti għat-tieni perjodu ta’ impenn tal-Protokoll ta’ Kjoto se jkun irregolat xorta waħda mid-dispożizzjonijiet li jinsabu fir-Regolament (UE) Nru 389/2013. Dawn ir-regoli eżistenti jeħtieġu aktar aġġustament. 
            
            
               2.KONSULTAZZJONIJIET QABEL L-ADOZZJONI TAL-ATT
            
            
               Il-Kummissjoni waqqfet il-Grupp ta’ Esperti tal-Politika dwar it-Tibdil fil-Klima fis-27 ta’ Marzu 2018. Għat-tħejjija ta’ dan ir-Regolament Delegat, saru laqgħat tal-Grupp ta’ Esperti tal-Politika dwar it-Tibdil fil-Klima fit-3 ta’ April 2018, fit-18 ta’ Mejju 2018, fil-11 u t-12 ta’ Ġunju 2018 u fit-3 ta’ Lulju 2018.
            
            
               Id-dokumenti rilevanti għal-laqgħat ġew trażmessi simultanjament lill-Parlament Ewropew u lill-Kunsill, kif previst fil-Fehim Komuni dwar l-Atti Delegati anness mal-Ftehim Interistituzzjonali dwar it-Tfassil Aħjar tal-Liġijiet
                  5
               . L-osservazzjonijiet espressi mill-grupp ta’ esperti tqiesu fit-tħejjija tal-abbozz ta’ Regolament Delegat. 
            
            
               Barra minn hekk, il-feedback li ngħata online dwar it-test tar-Regolament Delegat inġabar fil-portal tar-Regolamentazzjoni Aħjar għal erba’ ġimgħat bejn id-9 ta’ Jannar u s-6 ta’ Frar 2019. Matul dan il-perjodu, ma tressqux kontribuzzjonijiet għal dan l-abbozz tat-test.
            
            
               3.ELEMENTI ĠURIDIĊI TAL-ATT DELEGAT
            
            
               Ir-Regolament Delegat tal-Kummissjoni (UE) Nru 2015/1844
                  6
                introduċa regoli fir-Regolament dwar ir-Reġistru għall-implimentazzjoni tat-tieni perjodu ta’ impenn tal-Protokoll ta’ Kjoto. Madankollu, dan ir-Regolament ma kienx fih regoli dwar l-ikklerjar previsti fi tmiem it-tieni perjodu ta’ impenn ma’ pajjiżi li ma jipparteċipawx fit-twettiq konġunt. Dawn ir-regoli jeħtieġ li jiġu inklużi fir-Regolament (UE) Nru 389/2013, b’applikabbiltà marbuta mad-dħul fis-seħħ tal-Emenda ta’ Doha.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 12.3.2019
            
            
               li jemenda r-Regolament (UE) Nru 389/2013 rigward l-implimentazzjoni teknika tat-tieni perjodu ta’ impenn tal-Protokoll ta’ Kjoto
            
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) Nru 525/2013 tal-Parlament Ewropew u tal-Kunsill tal-21 ta’ Mejju 2013 dwar mekkaniżmu għall-monitoraġġ u r-rapportar ta’ emissjonijiet ta’ gassijiet serra u għar-rapportar ta’ informazzjoni oħra relatata mat-tibdil fil-klima fil-livelli nazzjonali u tal-Unjoni u li jħassar id-Deċiżjoni Nru 280/2004/KE
                  7
               , u b’mod partikolari l-Artikolu 10(6) tiegħu, 
            
            
               Billi:
            
            
               (1)L-Artikolu 19(1) tad-Direttiva 2003/87/KE tal-Parlament Ewropew u tal-Kunsill
                  8
                jesiġi li l-kwoti kollha maħruġa mill-1 ta’ Jannar 2012 ’il quddiem jinżammu f’Reġistru tal-Unjoni. Tali Reġistru tal-Unjoni kien inizjalment stabbilit mir-Regolament tal-Kummissjoni (UE) Nru 920/2010
                  9
               .
            
         
         
            
               (2)Ir-Regolament tal-Kummissjoni (UE) Nru 389/2013
                  10
                ħassar ir-Regolament (UE) Nru 920/2010 sabiex jistabbilixxi rekwiżiti ġenerali, operazzjonali u ta’ manutenzjoni fir-rigward tar-Reġistru tal-Unjoni għall-perjodu ta’ skambju li jibda fl-1 ta’ Jannar 2013 u l-perjodi sussegwenti, fir-rigward tar-reġistru indipendenti tat-tranżazzjonijiet previst fl-Artikolu 20(1) tad-Direttiva 2003/87/KE u fir-rigward tar-reġistri previsti fl-Artikolu 6 tad-Deċiżjoni Nru 280/2004/KE tal-Parlament Ewropew u tal-Kunsill 
                  11
               .
            
            
               (3)L-Artikolu 10(1) tar-Regolament (UE) Nru 525/2013 jipprevedi l-istabbiliment ta’ reġistri għat-twettiq ta’ obbligi li joħorġu mill-Protokoll ta’ Kyoto. Ir-Regolament (UE) Nru 389/2013 jirregola wkoll il-funzjonament ta’ dawn ir-reġistri.
            
            
               (4)Il-Konferenza tal-Partijiet għall-Konvenzjoni Qafas tan-Nazzjonijiet Uniti dwar it-Tibdil fil-Klima li serviet bħala l-laqgħa tal-Partijiet għall-Protokoll ta’ Kjoto, adottat l-emenda ta’ Doha li tistabbilixxi t-tieni perjodu ta’ impenn tal-Protokoll ta’ Kjoto, li jibda mill-1 ta’ Jannar 2013 u jispiċċa fil-31 ta’ Diċembru 2020 (“l-Emenda ta’ Doha”). L-Unjoni approvat l-Emenda ta’ Doha bid-Deċiżjoni tal-Kunsill (UE) 2015/1339
                  12
               . Jenħtieġ li l-Emenda ta’ Doha għall-Protokoll ta’ Kjoto tiġi implimentata fir-Reġistru tal-Unjoni u fir-reġistri nazzjonali tal-Protokoll ta’ Kjoto. Madankollu, jenħtieġ li d-dispożizzjonijiet rilevanti japplikaw biss mid-data tad-dħul fis-seħħ tal-Emenda ta’ Doha għall-Protokoll ta’ Kjoto. 
            
            
               (5)In-Norveġja u l-Liechtenstein qed jipparteċipaw fl-iskema tal-UE għan-negozjar ta’ emissjonijiet stabbilita bid-Direttiva 2003/87/KE, iżda mhumiex partijiet fil-ftehim ta’ twettiq konġunt
                  13
                matul it-tieni perjodu ta’ impenn tal-Protokoll ta’ Kjoto. Għalhekk, għandha tiġi stabbilita proċedura tal-ikklerjar speċifika fi tmiem it-tieni perjodu ta’ impenn kif stipulat fl-Artikolu 10(6) tar-Regolament (UE) Nru 525/2013.
            
            
               (6)L-operazzjonijiet kollha meħtieġa fir-rigward tat-tielet perjodu ta’ skambju tas-sistema għall-iskambju ta’ kwoti tal-emissjonijiet tal-UE bejn l-2013 u l-2020 għandhom jitlestew f’konformità mar-regoli stipulati fir-Regolament (UE) Nru 389/2013. Billi d-Direttiva 2003/87/KE tipprevedi l-użu ta’ krediti internazzjonali ġġenerati skont il-Protokoll ta’ Kyoto, dak ir-Regolament ser ikompli japplika għal dawk l-operazzjonijiet sal-1 ta’ Lulju 2023, li huwa t-tmiem tal-perjodu addizzjonali għall-issodisfar tal-impenji skont it-tieni perjodu ta’ impenn tal-Protokoll ta’ Kjoto. Sabiex tiġi pprovduta ċarezza dwar ir-regoli li japplikaw għall-operazzjonijiet kollha relatati mat-tielet perjodu ta’ skambju f’konformità mad-Direttiva 2003/87/KE, kif emendata mid-Direttiva 2009/29/KE, minn naħa, u r-regoli li japplikaw għall-operazzjonijiet kollha relatati mar-raba’ perjodu ta’ skambju f’konformità mad-Direttiva 2003/87/KE, kif emendata mid-Direttiva (UE) 2018/410, min-naħa l-oħra, il-kamp ta’ applikazzjoni ta’ dawk id-dispożizzjonijiet tar-Regolament (UE) Nru 389/2013 li jkomplu japplikaw, wara d-dħul fis-seħħ tar-Regolament preżenti, għall-operazzjonijiet relatati mat-tielet perjodu ta’ skambju, se jkun limitat għal dak l-iskop,
            
            
               ADOTTAT DAN IR-REGOLAMENT:
            
            
               Artikolu 1
            
            
               Fir-Regolament (UE) Nru 389/2013, jiddaħħal l-Artikolu 73h li ġej:
            
            
               “Artikolu 73h
            
            
               Il-proċess ta’ kklerjar għal pajjiżi li mhumiex parti minn ftehim ta’ twettiq konġunt
            
            
               1. Fi żmien 6 xhur wara l-għeluq tal-perjodu ta’ negozjar 2013–2020, l-amministratur ċentrali għandu jikkalkula l-valur tal-ikklerjar għal pajjiżi li mhumiex partijiet għal ftehim ta’ twettiq konġunt billi jnaqqas l-ammont ugwali għall-kwoti fl-EU ETS li jirriżultaw mill-inklużjoni ta’ dak il-pajjiż fl-EU ETS għall-perjodu ta’ negozjar 2013–2020 mill-ammont totali ta’ kwoti ġenerali ċeduti minn operaturi amministrati mill-amministratur nazzjonali ta’ dak il-pajjiż għall-perjodu 2013–2020. 
            
            
               2. L-amministratur ċentrali għandu jinnotifika lill-amministraturi nazzjonali dwar ir-riżultat tal-kalkolu skont il-paragrafu 1.
            
            
               3. Fi żmien 5 jiem tax-xogħol min-notifika stabbilita fil-paragrafu 2, l-Amministratur Ċentrali għandu jittrasferixxi ammont ta’ AAUs li jkun ugwali għall-valur ta’ kklerjar ikkalkulat skont il-paragrafu 1 mill-Kont ta’ Kklerjar Ċentrali tal-ETS fir-Reġistru tal-Unjoni lil kont ta’ depożitu ta’ parti tal-PK fir-reġistru tal-PK ta’ kull pajjiż b’valur ta’ kklerjar pożittiv.
            
            
               4. Fi żmien 5 jiem ta’ xogħol min-notifika stabbilita fil-paragrafu 2, kull amministratur tar-reġistru tal-PK li l-pajjiż tiegħu jkollu valur ta’ kklerjar negattiv għandu jittrasferixxi ammont ta’ AAUs ugwali għall-ekwivalenti pożittiv tal-valur ta’ kklerjar ikkalkulat skont il-paragrafu 1 lill-Kont ta’ Kklerjar Ċentrali tal-ETS fir-Reġistru tal-Unjoni.
            
            
               5. Qabel ma jsir it-trasferiment imsemmi fil-paragrafi 3 u 4 ta’ dan l-Artikolu, l-amministratur nazzjonali rilevanti jew l-amministratur ċentrali għandu l-ewwel jittrasferixxi l-għadd ta’ AAUs meħtieġa biex jissodisfaw is-sehem tar-rikavat applikat għall-ewwel trasferimenti internazzjonali ta’ AAUs skont l-Artikolu 10(1) tar-Regolament (UE) Nru 525/2013.
            
            
               6. Fi żmien 6 xhur wara l-għeluq tal-perjodu ta’ negozjar 2013–2020, l-amministratur ċentrali għandu jikkalkula l-valur ta’ kklerjar għal pajjiżi li ma jkunux partijiet fi ftehim ta’ twettiq konġunt billi jnaqqas l-ammont ugwali għall-emissjonijiet ivverifikati minn operaturi ta’ inġenji tal-ajru li huma inklużi fl-inventarju nazzjonali taħt l-UNFCCC ta’ dak il-pajjiż mill-ammont totali ta’ kwoti ġenerali ċeduti minn operaturi ta’ inġenji tal-ajru amministrati mill-amministratur nazzjonali ta’ dak il-pajjiż għall-perjodu 2013–2020.
            
            
               7. L-amministratur ċentrali għandu jinnotifika lill-amministraturi nazzjonali dwar ir-riżultat tal-kalkolu skont il-paragrafu 6.
            
            
               8. Fi żmien 5 jiem ta’ xogħol min-notifika skont il-paragrafu 7, kull amministratur tar-reġistru tal-PK li l-pajjiż tiegħu jkollu valur ta’ kklerjar pożittiv għandu jittrasferixxi ammont ta’ AAUs li jkun ugwali għall-valur ta’ kklerjar ikkalkulat skont il-paragrafu 6 lill-Kont ta’ Kklerjar Ċentrali tal-ETS fir-Reġistru tal-Unjoni.
            
            
               9. Fi żmien 5 jiem tax-xogħol min-notifika skont il-paragrafu 7, l-Amministratur Ċentrali għandu jittrasferixxi ammont ta’ AAUs li jkun ugwali għall-ekwivalenti pożittiv tal-valur ta’ kklerjar ikkalkulat skont il-paragrafu 6 mill-Kont ta’ Kklerjar Ċentrali tal-ETS fir-Reġistru tal-Unjoni lil kont ta’ depożitu ta’ parti tal-PK fir-reġistru tal-PK ta’ kull pajjiż b’valur ta’ kklerjar negattiv.
            
            
               10. Qabel ma jsir it-trasferiment imsemmi fil-paragrafi 8 u 9 ta’ dan l-Artikolu, l-amministratur nazzjonali rilevanti jew l-amministratur ċentrali għandu l-ewwel jittrasferixxi l-għadd ta’ AAUs meħtieġa biex jissodisfaw is-sehem tar-rikavat applikat għall-ewwel trasferimenti internazzjonali ta’ AAUs skont l-Artikolu 10(1) tar-Regolament (UE) Nru 525/2013.”
            
         
         
            
               Artikolu 2
            
            
               Dan ir-Regolament jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Għandu japplika mid-data tal-pubblikazzjoni mill-Kummissjoni f’Il-Ġurnal Uffiċjali tal-Unjoni Ewropea ta’ komunikazzjoni dwar id-dħul fis-seħħ tal-Emenda ta’ Doha għall-Protokoll ta’ Kjoto.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 12.3.2019
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
            
         
         
            
                  
                     (1)
                  
                        Ir-Regolament tal-Kummissjoni (UE) Nru 389/2013 tat-2 ta’ Mejju 2013 li jistabbilixxi Reġistru tal-Unjoni skont id-Direttiva 2003/87/KE tal-Parlament Ewropew u tal-Kunsill, id-Deċiżjonijiet Nri 280/2004/KE u 406/2009/KE tal-Parlament Ewropew u tal-Kunsill, u li jħassar ir-Regolamenti tal-Kummissjoni (UE) Nru 920/2010 u (UE) Nru 1193/2011 (ĠU L 122, 3.5.2013, p. 1).
               
               
                  
                     (2)
                  
                        Ir-Regolament (UE) 2017/2392 tal-Parlament Ewropew u tal-Kunsill tat-13 ta’ Diċembru 2017 li jemenda d-Direttiva 2003/87/KE biex jitkomplew il-limitazzjonijiet attwali tal-kamp ta’ applikazzjoni fl-attivitajiet tal-avjazzjoni u ssir il-preparazzjoni biex tiġi implimentata miżura globali bbażata fuq is-suq mill-2021 (ĠU L 350, 29.12.2017, p. 7).
               
               
                  
                     (3)
                  
                        Id-Direttiva (UE) 2018/410 tal-Parlament Ewropew u tal-Kunsill tal-14 ta’ Marzu 2018 li temenda d-Direttiva 2003/87/KE biex jiżdiedu t-tnaqqis kosteffettiv tal-emissjonijiet u l-investimenti għal emissjonijiet baxxi ta’ karbonju, u d-Deċiżjoni (UE) 2015/1814, ĠU L 76, 19.3.2018, p. 3.
               
               
                  
                     (4)
                  
                        Id-Direttiva 2003/87/KE tal-Parlament Ewropew u tal-Kunsill tat-13 ta’ Ottubru 2003 li tistabbilixxi skema għall-iskambju ta’ kwoti ta’ emissjonijiet ta’ gassijiet serra ġewwa l-Komunità u li temenda d-Direttiva 96/61/KE (ĠU L 275, 25.10.2003, p. 32).
               
               
                  
                     (5)
                  
                        Il-Ftehim Interistituzzjonali Bejn il-Parlament Ewropew, il-Kunsill tal-Unjoni Ewropea u l-Kummissjoni Ewropea tat-13 ta’ April 2016 dwar it-Tfassil Aħjar tal-Liġijiet (ĠU L 123, 12.5.2016, p. 1).
               
               
                  
                     (6)
                  
                        Ir-Regolament ta’ Delega tal-Kummissjoni (UE) 2015/1844 tat-13 ta’ Lulju 2015 li jemenda r-Regolament (UE) Nru 389/2013 dwar l-implimentazzjoni teknika tal-Protokoll ta’ Kjoto wara l-2012 (ĠU L 268, 15.10.2015, p.1)
               
               
                  
                     (7)
                  
                        ĠU L 165, 18.6.2013, p. 13.
               
               
                  
                     (8)
                  
                        Id-Direttiva 2003/87/KE tal-Parlament Ewropew u tal-Kunsill tat-13 ta’ Ottubru 2003 li tistabbilixxi skema għall-iskambju ta’ kwoti ta’ emissjonijiet ta’ gassijiet serra ġewwa l-Komunità u li temenda d-Direttiva 96/61/KE (ĠU L 275, 25.10.2003, p. 32).
               
               
                  
                     (9)
                  
                        Ir-Regolament tal-Kummissjoni (UE) Nru 920/2010 tas-7 ta’ Ottubru 2010 għal sistema standardizzata u sigura ta’ reġistri skont id-Direttiva 2003/87/KE tal-Parlament Ewropew u tal-Kunsill u d-Deċiżjoni Nru 280/2004/KE tal-Parlament Ewropew u tal-Kunsill (ĠU L 270, 14.10.2010, p. 1).
               
               
                  
                     (10)
                  
                        Ir-Regolament tal-Kummissjoni (UE) Nru 389/2013 tat-2 ta’ Mejju 2013 li jistabbilixxi Reġistru tal-Unjoni skont id-Direttiva 2003/87/KE tal-Parlament Ewropew u tal-Kunsill, id-Deċiżjonijiet Nri 280/2004/KE u 406/2009/KE tal-Parlament Ewropew u tal-Kunsill, u li jħassar ir-Regolamenti tal-Kummissjoni (UE) Nru 920/2010 u (UE) Nru 1193/2011 (ĠU L 122, 3.5.2013, p. 1).
               
               
                  
                     (11)
                  
                        Id-Deċiżjoni Nru 280/2004/KE tal-Parlament Ewropew u tal-Kunsill tal-11 ta’ Frar 2004 li tikkonċerna l-mekkaniżmu għall-monitoraġġ tal-emissjonijiet ta’ gassijiet serra tal-Komunità u biex jiġi implimentat il-Protokoll ta’ Kyoto (ĠU 49, 19.2.2004, p. 1).
               
               
                  
                     (12)
                  
                        Id-Deċiżjoni tal-Kunsill (UE) 2015/1339 tat-13 ta’ Lulju 2015 dwar il-konklużjoni, f’isem l-Unjoni Ewropea, tal-Emenda ta’ Doha għall-Protokoll ta’ Kjoto għall-Konvenzjoni Qafas tan-Nazzjonijiet Uniti dwar it-Tibdil fil-Klima u t-twettiq konġunt tal-impenji taħtha (ĠU L 207, 4.8.2015, p. 1).
               
               
                  
                     (13)
                  
                        Id-Deċiżjoni tal-Kunsill (UE) 2015/1340 tas-It-Tnejn, 13 ta’ Lulju 2015 dwar l-iffirmar, f’isem l-Unjoni Ewropea, tal-ftehim bejn l-Unjoni Ewropea u l-Istati Membri tagħha, minn naħa, u l-Islanda, min-naħa l-oħra, dwar il-parteċipazzjoni tal-Islanda fit-twettiq konġunt tal-impenji tal-Unjoni Ewropea, l-Istati Membri tagħha u l-Islanda għat-tieni perijodu ta’ impenn tal-Protokoll ta’ Kjoto għall-Konvenzjoni Qafas tan-Nazzjonijiet Uniti dwar it-Tibdil fil-Klima (ĠU L 207, 4.8.2015, p. 15).